Document ID: 32014R0019

KOMISSION TÄYTÄNTÖÖNPANOASETUS (EU) N:o 19/2014,
annettu 10 päivänä tammikuuta 2014,
farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta annetun asetuksen (EU) N:o 37/2010 liitteen muuttamisesta siltä osin kuin on kyse kloroformista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 14 artiklan yhdessä sen 17 artiklan kanssa,
ottaa huomioon eläinlääkekomitean muotoileman Euroopan lääkeviraston lausunnon,
sekä katsoo seuraavaa:
(1)
Unionissa elintarviketuotantoeläimille tarkoitetuissa eläinlääkkeissä tai kotieläintaloudessa käytettävissä biosidivalmisteissa käytettäviksi tarkoitettujen farmakologisesti vaikuttavien aineiden jäämien enimmäismäärä (MRL) vahvistetaan asetuksen (EY) N:o 470/2009 mukaisesti.
(2)
Farmakologisesti vaikuttavat aineet ja niiden jäämien enimmäismääriä eläinperäisissä elintarvikkeissa koskeva luokitus vahvistetaan komission asetuksen (EU) N:o 37/2010 (2) liitteessä.
(3)
Kloroformi sisältyy nykyisin asetuksen (EU) N:o 37/2010 liitteessä olevaan taulukkoon 2 kiellettynä aineena.
(4)
Euroopan lääkevirastolle on toimitettu hakemus kloroformin jäämien enimmäismäärien vahvistamiseksi kaikille märehtijöille ja sikaeläimille.
(5)
Eläinlääkekomitean suosituksen mukaan kloroformille ei ole tarpeen vahvistaa jäämien enimmäismääriä kaikkien märehtijöiden ja sikaeläinten osalta.
(6)
Ihmisten terveyden suojelemiseksi on varmistettava, ettei kuluttajien altistuminen jäämille ylitä hyväksyttävää päiväsaantia, sellaisena kuin se määritellään asetuksen (EY) N:o 470/2009 6 artiklassa. Sen vuoksi on tarpeen rajoittaa kloroformin käyttö rokotteiden apuaineisiin ja kloroformimäärää, joka voidaan antaa.
(7)
Asetuksen (EY) N:o 470/2009 5 artiklan mukaan Euroopan lääkeviraston on harkittava, voitaisiinko farmakologisesti vaikuttavalle aineelle jonkin tietyn elintarvikkeen osalta vahvistettuja jäämien enimmäismääriä soveltaa samasta eläinlajista peräisin olevaan toiseen elintarvikkeeseen taikka voitaisiinko farmakologisesti vaikuttavalle aineelle yhden tai useamman eläinlajin osalta vahvistettuja jäämien enimmäismääriä soveltaa toisiin lajeihin. Eläinlääkekomitea suositteli sen, ettei kloroformille ole tarpeen vahvistaa jäämien enimmäismääriä kaikkien märehtijöiden ja sikaeläinten osalta, ekstrapoloimista kaikkiin elintarviketuotantoon käytettäviin nisäkäslajeihin.
(8)
Asetuksen (EU) N:o 37/2010 liitteessä olevaa taulukkoa 1 olisi muutettava aineen kloroformi sisällyttämiseksi siihen kaikkien elintarviketuotantoon käytettävien nisäkäslajien osalta siten, ettei jäämien enimmäismäärää ole tarpeen vahvistaa, ja kloroformia koskevan kohdan poistamiseksi kyseisen liitteen taulukosta 2.
(9)
Tässä asetuksessa säädetyt toimenpiteet ovat pysyvän eläinlääkekomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EU) N:o 37/2010 liite tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä tammikuuta 2014.

Labels: 0
3
17